Rapparinn Juice Wrld látinn aðeins 21 árs að aldri Bandaríski rapparinn Juice Wrld lést eftir að hafa fengið flogakast á Midway flugvellinum í Chicago í morgun . Rapparinn Juice Wrld var að mörgum talin vera rísandi stjarna með framtíðina fyrir sér . Fréttablaðið / Getty Auglýsing Rapparinn Juice Wrld , sem hét réttu nafni Jarad Anthony Higgins , lést í morgun aðeins 21 árs að aldri . Samkvæmt bandaríska slúðurmiðlinum TMZ lést rapparinn af völdum flogakasts á flugvelli í Chicago í morgun . Samkvæmt heimildum BBC var rapparinn fluttur á sjúkrahús þar sem hann var úrskurðaður látinn . Dánarorsök liggur enn ekki fyrir . Juice Wrld skaust upp á stjörnuhimininn með laginu Lucid Dreams sem kom út á síðasta ári og naut mikill vinsælda um allan heim . Geðheilsa , dauðleiki og eiturlyf voru algeng þemu í lögum hans . „ Juice hafði djúpstæð áhrif á heiminn á þessum stutta tíma , “ sagði plötuútgáfa rapparans Interscope Records í tilkynningu . „ Hann var blíð sál og sköpunargáfa hans var engum takmörkum sett , einstök manneskja sem elskaði aðdáendur sína ofar öllu öðru . “